U-I-118/12
Natisni
Opravilna št.:
U-I-118/12
Datum odločitve:
6. 7. 2012
ECLI:
ECLI:SI:USRS:2012:U.I.118.12
Akt:
Znesek povračil, nadomestil in drugih prejemkov za zaposlene v državni upravi (Uradni list RS, št. 71/08), 3. al. 2. tč.
Izrek:
Pobuda za začetek postopka za oceno ustavnosti oziroma zakonitosti tretje alineje 2. točke Zneskov povračil, nadomestil in drugih prejemkov za zaposlene v državni upravi (Uradni list RS, št. 71/08) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Adrijana Viler Kovačič, Ljubljana
Datum vloge:
30. 5. 2012
Vrsta odločitve:
sklep
Vrsta rešitve:
zavrženje
Dokument:
US29805
Dokument v PDF obliki:
U-I-118-12.pdf
137 KB
Prenesite datoteko
U-I-118/12-7
6. 7. 2012
SKLEP
Ustavno sodišče je v postopku za preizkus pobude Adrijane Viler Kovačič, Ljubljana, na seji 6. julija 2012
sklenilo:
Pobuda za začetek postopka za oceno ustavnosti oziroma zakonitosti tretje alineje 2. točke Zneskov povračil, nadomestil in drugih prejemkov za zaposlene v državni upravi (Uradni list RS, št. 71/08) se zavrže.
OBRAZLOŽITEV
1. Pobudnica izpodbija v izreku tega sklepa navedeno določbo, ki za 30 let delovne dobe določa jubilejno nagrado v znesku 577,51 EUR. Zatrjuje, da je v neskladju s 40. členom Kolektivne pogodbe za negospodarske dejavnosti  (Uradni list RS, št. 18/91 in nasl. – KPND) ter z 2. členom, drugim odstavkom 14. člena in 153. členom Ustave. V utemeljitev pravnega interesa navaja, da je upravičena do jubilejne nagrade za dopolnjenih 30 let delovne dobe, zaradi česar naj bi izpodbijana določba neposredno posegala v njene pravice. V marcu 2012 naj bi višina jubilejne nagrade za 30 let delovne dobe skladno s 40. členom KPND znašala 989,07 EUR. Oškodovana naj bi bila, ker ji je bila jubilejna nagrada odmerjena na podlagi izpodbijanega akta, ki ni usklajen s KPND.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijana določba ne učinkuje neposredno. Zatrjevano finančno prikrajšanje bo pobudnica lahko uveljavljala v morebitnem sodnem postopku, v katerem bi lahko uveljavljala tudi ugovore, ki jih s to pobudo naslavlja na Ustavno sodišče. V takšnih primerih pa se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-251/07 z dne 10. 1. 2008 (Uradni list RS, št. 6/08, in OdlUS XVII, 2). Iz razlogov, navedenih v citiranem sklepu, pobudnica ne izkazuje pravnega interesa za oceno ustavnosti izpodbijane določbe. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik
zanj
mag. Miroslav Mozetič
Podpredsednik